BSM คาดปีนี้รายได้ 700 ลบ. แตกไลน์ผุดที่พักอาศัยเพื่อผู้สูงอายุ “SANSARA”
BSM คาดปีนี้รายได้ 700 ลบ. ตั้งเป้ารายได้ปี 60 สูงเป็น 800-900 ลบ. แตกไลน์ผุดที่พักอาศัยเพื่อผู้สูงอายุ "SANSARA" มูลค่า 500 ลบ. 
26 ก.พ. 2559

นายสัญชัย เนื่องสิทธิ์ กรรมการผู้จัดการ บริษัท บิวเดอสมาร์ท จำกัด (มหาชน) หรือ BSM เปิดเผยว่า บริษัทตั้งเป้ารายได้ในปี 60 สูงขึ้นเป็น 800-900 ล้านบาท จากปีนี้ที่คาดว่าจะมีรายได้ราว 700 ล้านบาท เนื่องจากบริษัทคาดว่าจะเริ่มรับรู้รายได้จากธุรกิจใหม่ คือ โครงการชุมชนหลังเกษียณภายใต้ชื่อ Sansara หัวหิน เข้ามาบางส่วนตั้งแต่ปลายปีนี้ ก่อนที่จะทยอยรับรู้ฯ เต็มที่ในช่วงปี 60-62 โดยในปี 60 จะรับรู้ฯ ราว 125 ล้านบาท ปี 61 ราว 200 ล้านบาท และปี 62 จะมีรายได้ราว 150 ล้านบาท 
โดยวานนี้ BSM แจ้งว่าที่ประชุมคณะกรรมการบริษัทอนุมัติการออกหุ้นเพิ่มทุนเสนอขายให้กับผู้ถือหุ้นเดิม (RO) จำนวน 300 ล้านหุ้น หรือคิดเป็นจำนวนเงิน 150 ล้านบาท พร้อมกับขออนุมัติวงเงินในการออกหุ้นกู้มูลค่า 200 ล้านบาทเพื่อใช้ในการลงทุนโครงการที่พักอาศัยเพื่อผู้สูงอายุ โครงการ Sansara ที่หัวหิน จ.ประจวบครีขันธ์ มูลค่าโครงการราว 500 ล้านบาท ภายใต้บริษัทย่อยด้วยทุนจดทะเบียน 200 ล้านบาท โดย BSM ถือหุ้นทั้ง 100% 
สำหรับแหล่งเงินทุนในการลงทุนโครงการดังกล่าวจะมาจากเงินที่ได้จากการใช้สิทธิแปลงสภาพใบสำคัญแสดงสิทธิจะซื้อหุ้นสามัญของบริษัท 60 ล้านบาท เงินกู้จากสถาบันการเงินที่บริษัทยังมีความสามารถในการกู้ได้อยู่ถึง 150 ล้านบาท และการออก RO 300 ล้านหุ้น หรือคิดเป็นวงเงินราว 150 ล้านบาท รวมทั้งการออกหุ้นกู้อีก 200 ล้านบาทหากอัตราดอกเบี้ยยังอยู่ในระดับต่ำ
โดย Sansara หัวหิน บริษัทได้ซื้อที่ดินจากแบล็คเมาเทนท์ จำนวน 15 ไร่ คิดเป็นมูลค่าราว 82 ล้านบาท ซึ่งจะมีการพัฒนาเป็นที่พักอาศัยประเภทวิลล่า จำนวน 13 หลัง ค่าเช่ายูนิตละ 13-20 ล้านบาท และที่พักอาศัยประเภทคอนโดมิเนียมสูง 3 ชั้น จำนวน 3 อาคาร และมีจำนวนยูนิต 10 ยูนิต/อาคาร ยูนิตละ 8-15 ล้านบาท โดยผู้พักอาศัยในโครงการนี้จะเป็นผู้ที่ได้รับสิทธิการเช่าจากบริษัทตลอดชีพ และได้รับสิทธิใช้สิ่งอำนวยความสะดวกในโครงการของแบล็คเมาเทนท์อีกด้วย
ทั้งนี้กลุ่มเป้าของโครงการ Sasara เป็นผู้ที่มีอายุวัย 50 ปีขึ้นไป และเน้นขายให้กับลูกค้าชาวต่างชาติ โดยมีกลุ่มเป้าหมายเป็นชาวสวีเดน และยุโรปเหนือ อังกฤษ และออสเตรเลีย ที่ยังมีความต้องการและสนใจซื้อที่พักอาศัยในต่างประเทศเพื่อตอบโจทย์ในวัยเกษียณ โดยบริษัทคาดว่าจะเริ่มก่อสร้างวิลล่าได้ในเดือน มิ.ย.58 ส่วนโครงการคอนโดมิเนียมจะต้องรอการได้รับใบอนุญาตวิเคราะห์ผลกระทบต่อสิ่งแวดล้อม (EIA) ก่อน ซึ่งคาดว่าจะก่อสร้างได้ราวปลายปี 59 หรือต้นปี 60 และเปิดพรีเซลโครงการนี้ได้ในช่วงเดือน มิ.ย.นี้